बठिंडा। कपास की फसल तबाह होने पर सरकार को भरपाई करनी चाहिए न कि मुआवजा देना चाहिए, क्योंकि सरकार के खरीदे बीज और कीटनाशक की वजह से ही फसल बर्बाद हुई है। यह बात सुप्रीम कोर्ट के सीनियर वकील प्रशांत भूषण ने कही। वे रविवार को टीचर्स होम में जय किसान आंदोलन व स्वराज अभियान पंजाब के तहत किसानों से रूबरू हो रहे थे। उन्होंने कैंप लगाकर फसल बर्बादी का दंश झेलने वाले किसानों के वकालतनामे भरवाए गए। सुबह 9 से शाम 4 बजे तक बठिंडा और मानसा जिले के 500 से अधिक किसानों ने वकालतनामे पर साइन करते हुए बर्बाद हुई फसल व जमीन का ब्योरा दर्ज करवाया।
इस दौरान पटियाला से आम आदमी पार्टी के सांसद डॉ. धर्मवीर गांधी भी मौजूद थे। प्रशांत भूषण ने कहा कि किसानों के प्रति एकड़ 40 हजार रुपए लगे लेकिन उनको महज 8000 रुपए प्रति एकड़ मुआवजे के तौर पर दिए जा रहे हैं। उन्होंने कहा कि वे मालवा की कपास पट्टी के अलावा पंजाब के अन्य जिलों का भी सर्वे कर आंकड़े जुटा रहे हैं। एक महीने में बर्बादी की भरपाई के लिए सुप्रीम कोर्ट में याचिका दायर करेंगे।
अपने मकसद से भटक रही आप: डॉ. गांधी
2017 विधानसभा चुनाव को लेकर राजनीतिक गलियारों में हलचल शुरू हो चुकी है। लेकिन, दिल्ली में वर्चस्व बनाने वाली आम आदमी पार्टी के मतभेद और मनमुटाव सामने आने लगे हैं। प्रेस कॉन्फ्रेंस में डॉ. धर्मवीर गांधी ने कहा कि आप अपने मकसद से भटक चुकी है। पार्टी का गठन वैकल्पिक राजनीतिक के मकसद से हुआ था लेकिन अब मौका परस्त लोगों की मंडली मकसद भूलती जा रही है।
hin_Deva hin_Deva hin_Deva hin_Deva